google/wiki40b huggingface dataset:
Knut Olai Bjørlykke

Bakgrunn, utdannelse, tidlig virke

Knut Olai Knutssøn Bjørlykke tok eksamen ved lærerseminaret i Asker 1878 og var så lærer på hjemstedet i Sande et par år. Han tok examen artium 1882 og reallærereksamen i 1889.  Derpå  var han lærer ved Svend Foyn sin praktiske borgerskole på Grünerløkka fra 1889 til 1895 og hadde bigeskjeft hos frk. Bauers pigeskole 1889–90 og ved Hauges minde, en latinskole i tiden 1893–95.

Forsker

Han hadde også fra 1889 vært deltidsansatt ved Norges geologiske undersøkelse (NGU), mottok universitetsstipendium i 1891 for et studieopphold i Sverige, og mottok i 1894 et statsstipendium for å studere geologiske samlinger i Danmark, Tyskland, Sveits og England. Bjørlykke vant i 1894 H.K.H. Kronprinsens gullmedalje for avhandlingen Geologisk kart over Kristiania by, og ble i 1897 ansatt som fast geolog ved NGU. I 1898 mottok han nok et statsstipendium, denne gang for å studere undervisningen ved utenlandske læresteder i geologi og zoologi.
Bjørlykke meldte i 1898 overgang til Norges landbrukshøyskole som lærer i zoologi, mineralogi, geologi og jordbunnslære. Han ble overlærer i 1905 og mottok sin dr.philos. den 28. november 1907, og ble straks  utnevnt til professor i geologi. Andre studiereiser han foretok seg var til Tyskland og Russland i 1902, Danmark og Nordlige Tyskland 1905, England i 1907 og Budapest i 1909 for å bivåne den agro-geologiske kongress der.
Han utgav flere lærebøker i geologi og mineralogi. Han studerte det sentrale Norges høyfjell og senere jordbunnstyper. 
Han var en av pionerene i det geologiske foreningsliv i Norge, som sekretær først for Den geologiske klub (etablert 1893) og fra 1905 i den nyopprettede Norsk geologisk forening.  
Bjørlykke ga navn til Bjørlykkebreen på Svalbard, etter forslag i 1912 av Adolf Hoel som hadde vært der i 1909.

Familie

Han var gift med Horda Pettersen (1878–1935) og far til geologen Harald Bjørlykke (1901–68), samt farfar til geologene Knut Olav Bjørlykke og Arne Bjørlykke. Datteren Liv Marie ble gift med myrsjef Aasulv Løddesøl. De ble foreldre til rederen Leif Terje Løddesøl.
JDAM

Joint Direct Attack Munition (JDAM) er et tilleggsett som omdanner enkle gravitasjonsbomber til «smarte bomber». Bomber utstyrt med JDAM styres mot målet ved et treghetsnavigasjonssystem, supplert ved en GPS mottaker for økt nøyaktighet. JDAM gir en rekkevidde på inntil 15 nautiske mil fra utløsningspunktet. JDAM gir svært stor nøyaktighet for en rimelig pris (ca. 21 tusen US dollar pr bombe), presisjon er mellom 10-30 meter.
JDAM er utviklet i fellesskap for USAF og US Navy og leveres også til et antall land, blant de Norge. Det er våpenprodusenten Boeing som produserer JDAM.
Bradycellus caucasicus

Utbredelse

Bradycellus collaris finnes i nesten hele Europa, men er noe sjeldnere helt i sørvest. Den er utbredt østover i Asia. Finnes i Norge.

Utseende

Bradycellus caucasicus er 3-4 mm lang, kroppen er litt kort og samtidig høy og bred, sammenlignet med andre løpebiller. Oversiden er rødlig brun, av og til mørkere brun, brystskjoldet er noen ganger lysere, og med avrundede bakhjørner. Dekkvingene er ensfarget eller med en svak smal, lysere stripe langs midtsømmen. Kroppen er litt kort og virker derfor høy og bred, sammenlignet med andre løpebiller. Antennene er helt lyse og gule, det fjerde og ofte også tredje ledd med fine korte hår og en lang børste/børster i spissen. (Krever forstørrelse for å se).

Levevis

Bradycellus caucasicus lever på tørre lokaliteter, blant annet på lyngmarker. Den er vanligvis nattaktiv og lever som predator på andre dyr.
Den tilhører gruppen av insekter med fullstendig forvandling (holometabole insekter), som gjennomgår en metamorfose i løpet av utviklingen. Larvene er radikalt forskjellige fra de voksne i levevis og i kroppsbygning. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.
Gradski vrt-hallen

Gradski vrt-hallen (kroatisk: Dvorana Gradski vrt) er en innendørs sportsarena i Osijek i Kroatia. Den brukes oftest til håndball- og basketballkamper. Komplekset har sju hovedhaller, der den største har en tilskuerkapasitet på 3 538. Det er også to mindre haller for kampsport. Arenaen har også Kroatias største innendørs friidrettsanlegg. Gradski vrt-hallen ble blant annet benyttet som en av banene under Håndball-VM 2009 for menn og Håndball-EM 2014 for kvinner.
Bygningen ble åpnet i 2008 og har en grunnflate på 18 590 m². I tillegg til sport brukes arenaen også til kulturarrangementer, messer og annet.
Karlstad Musikkorps

Karlstad Musikkorps er et brassband som holder til i den lille bygda Karlstad, i Målselv kommune i Troms. Korpset har litt over 30 aktive medlemmer.

Historie

Korpset ble stifta 19. november 1971 av Valter Hole. I 2011 hadde korpset 40-årsjubileum, der Forsvarets Musikkorps Nord-Norge medvirka på jubileumskonserten til korpset.
Nigga

Te Quiero

En av hans største slagere, «Te Quiero» fra albumet «Romantic Style In Da World» befant seg 7 uker på toppen av México Top 100 og fikk gullplate (50 000 solgte). Den ble solgt i over 75 000 kopier i Mexico i løpet av noen få uker ved slutten av 2007.

Endring av artistnavn i USA

Etter at Nigga ble populær i Mexico, startet veien videre nordover til USA. Siden bruken av navnet «nigga», en språklig variant av det nedsettende «nigger», kunne være omstridt i USA, begynte han der å benytte artistnavnet Flex
Alt-right

Alt-right eller alternative right, ofte omtalt som alternativhøyre i norske medier, er en løst sammensatt gruppe og politisk bevegelse som forfekter en høyreradikal (far right) ideologi og avviser den tradisjonelle konservatismen i USA. Alt-right-ideologien har blitt beskrevet som rasistisk, og blant annet overlappende med antisemittisme, nynazisme, islamofobi, hvit nasjonalisme og høyrepopulisme av The New York Times. Spencer har vært frontfigur i den amerikanske bevegelsen. Betegnelsen skal ha blitt lansert av den hvite nasjonalisten Richard B. Spencer. Bevegelsen er, eller var, i stor grad et internettfenomen ifølge The New Yorker. Identitærbevegelsen i Europa tilsvarer USAs «alt-right».
Begrepet fikk oppmerksomhet og skapte kontrovers under presidentvalget i 2016, spesielt etter at Trump ansatte styrelederen for det konservative nyhetsstedet Breitbart News, Stephen Bannon, til sjefsstrateg for valgkampanjen. Bannon har kalt Breitbart alt-right-bevegelsens plattform. Bevegelsen overlappet med Trumps valgkamp for å bli president og medvirket til Trumps valgseier. Medieoppmerksomheten rundt begrepet vokste ytterligere etter valget, spesielt da Richard Spencer utbrøt «Heil Trump, heil vårt folk, heil seier» under feiringen av valgseieren. I respons viste mange Trump-supportere nazihilsen.
Spencer uttalte at bevegelsenes ideologi er identitet, europeisk identitet. Associated Press har skrevet følgende om begrepet:
‘alt-right’ eller ‘alternative right’ er et navn brukt av visse rasister og hvite nasjonalister for å betegne seg selv og sin ideologi, det legger vekt på bevaringen av den hvite rasen i USA i tillegg til, eller over andre tradisjonelle konservative posisjoner som minimal stat, lave skatter og streng kriminalpolitikk. Bevegelsen har blitt beskrevet som en miks av rasisme, hvit nasjonalisme og populisme, … den kritiserer «multikulturalisme», antirasisme, feminisme, jøder, muslimer, homofile, innvandrere og andre minoriteter. Deres medlemmer avviser det amerikanske idealet om likhet for loven uavhengig av bakgrunn, kjønn, etnisk opprinnelse eller rase.
Kommentatorer tror at unge opprørske menn tiltrekkes av alt-right nesten for moro skyld, for å utfordre sosial normer, snarere enn av politisk overbevisning.
Håmmårsbukta friluftsområde

Håmmårsbukta friluftsområde er et nytt friluftsområde i Stjørdal i Nord-Trøndelag. Området ble offisielt åpnet 2. juni 2013, men er ennå ikke ferdig tilrettelagt. Det er regulert som bilfritt og er sperret med bom. Det er åpning ved siden av bommen for gående, syklende og rullestolbrukere. Utenfor bommen er det opparbeidet parkeringsplass for ca. 40 biler. Området er ca. 1.2 km langt og det er asfaltert vei i hele anleggets lengde.
Tidligere var dette området et ammunisjonslager kalt Steinvik lager, oppført av den tyske okkupasjonsmakten under andre verdenskrig.
Wario World

Spillmekanismer

Spillets handling går mest ut på å bekjempe fiender, selv om det krever litt plattformnavigasjon som i Super Mario 64 og Super Mario Sunshine. Det har et forholdsvist enkelt kontrollsystem, og man bruker bare A-, B-, R- og Z-knappene, sammen med styrespaken.

Unithorn's Lair

Hver gang du faller av en kant i en verden, vil du bli brakt til Unithorn's Lair. Det er bare en type fiender der, og de blir kalt Unithorns. Det er også en underlig væske der, og hvis Wario treffer den, mister han mynter. Den eneste måten å unnslippe stedet er å finne fjæren som ligger gjemt i en boks. Det er mange bokser og bare én inneholder færen. Resten inneholder bomber.

Hemmelige nivåer

Spillet inneholder også mange hemmelige nivåer som kan nås fra hovednivåene gjennom falluker. Falluker laget av tre leder til undergrunnsbaner hvor man skal løse et eller annet puslespill med Ground Pound-ferdigheten. Falluker laget av metall leder til skyhøye baner hvor man hovedsakelig må bruke plattformferdigheter.

Handling

Spillet foregår etter Wario Land 4. Etter å ha samlet opp skatter fra Golden Pyramid, har Wario fylt slottet sitt med alle pengene og verdifulle edelstener som han har samlet verden rundt. Uheldigvis forvandler en magisk, levende, svart juvel kalt Black Jewel alle skattene til Wario om til fæle vesener og sender Wario til en annen dimensjon. For å få tilbake skattene og slottet sitt, må Wario beseire rikets mange underlige vesener, og beseire Black Jewel en gang for alle.
Hans Krüger

Bakgrunn, utdannelse og yrke

Krüger ble født i en protestantisk pommersk familie, og studerte fra 1922 jus i Jena, Greifswald og Bonn, hvor han 1927 tok den første og 1931 den andre juridiske statseksamen. Deretter arbeidet han som dommer i Pommern. I 1938 ble han utnevnt til Landgerichtsrat i Stargard og i 1940 til Oberamtsrichter i Konitz. Fra 1943 til 1945 tjenestegjorde han som offiser i hæren. Fra 1957 arbeidet han som advokat og notar i Olpe i Nordrhein-Westfalen.

Arbeid for fordrevne

Etter annen verdenskrig kom han som flyktning til Westfalen, hvor han ble aktiv i Bund der vertriebenen Deutschen. I 1950 ble han lokallagsleder i organisasjonen og i 1954 nestleder i delstaten Nordrhein-Westfalen. Fra 1958 til 1964 var han så president for Bund der Vertriebenen.

Politisk karrière

I 1923 deltok Krüger i ølkjellerkuppet. Han var medlem av NSDAP fra 1933, og dessuten andre tilsluttede organisasjoner, bl.a. Reichsbund Deutscher Beamter, NS-Rechtswahrerbund og Volksbund für das Deutschtum im Ausland. I 1943 ble han lokallagsleder for NSDAP i Konitz.
Etter krigen ble han medlem av CDU. Fra 1952 var han medlem av kommunestyret i Olpe, og fra 1957 til 1965 var han medlem av Forbundsdagen, det tyske parlamentet. Han var nestleder for utvalget for fordrevne fra 1961 til 1963. Han var fra 1963 til 1964 medlem av Ludwig Erhards første regjering, som minister for fordrevne, flyktninger og krigsofre.
Lommetørkle

Et lommetørkle ( i flertall lommetørklær) er et lite tørkle av tøy eller papir som en bærer i lomma for å kunne snyte eller tørke seg uten å måtte bruke klærne eller liknende.
Non abbiamo bisogno

Non abbiamo bisogno (Vi har ikke behov for) er en pavelig encyklika av pave Pius XI datert 29. juni 1931. Den beskjeftiger seg med Den katolske aksjon, den italienske fascisme, og indirekte med den nasjonalsosialistiske bevegelse i Tyskland.

Historisk bakgrunn

Etter inngåelsen av Lateranoverenskomstene den 11. februar 1929 viste det seg raskt at det roligere forhold mellom Pavestolen og Italias fascistiske regjering var svært skjørt. Da fascistene begynte å utøve en sterkere innflytelse på oppdragelsen av de unge, og Den katolske aksjon (Azione Cattolica) forsøkte å motvirke disse strømningene, kom det til en rekke sammenstøt mellom pave Pius XI og Benito Mussolini. Da disse konfliktene nådde et høydepunkt kom offentliggjørelsen av encyklikaen Non abbiamo bisogno.

Innholdsmessige tyngdepunkter

Encyklikaen uttrykker sterk takknemlighet og støtte til Den katolske aksjon. Det understrekes at Den katolske aksjon ikke er en politisk størrelse. Det advares så mot det fascistiske tankegods.

Virkninger

Ingen av partene ønsket at striden skulle eskalere. Den katolske befolkning i Italia reagerte ikke meget på encyklikaen, men fascistene forstod at en eskalasjon kunne utløse en reaksjon som ville være skadelig for deres stilling i samfunnet. Etter en formell overenskomst ble de konkrete konfliktområdene regulert.
Solsikke

Solsikkeblomster

Solsikker er populære som hagevekster. I tillegg til å være dekorative, er de lette å dyrke og hardføre mot sykdommer og skadedyrangrep. Det foregår en omfattende utvikling av nye sorter, hvilket gir hageentusiaster flere solsikkevarianter å velge i mellom.
Solsikker er også etterspurte som snittblomster og selges som avskåret i de fleste blomsterbutikker.

Solsikkefrø

Fruktene, som kalles "solsikkefrø", brukes ofte som fuglemat, for eksempel på fuglebrett. De kan også brukes i bakverk og salater, og som snacks. Disse fruktene er botanisk sett nøtter (eller smånøtter, akener eller cypsela), dvs. det har et hardt skall som spres sammen med det egentlige frøet. Når frukten brukes i mat er det frøet (uten skall) som brukes, men som fuglemat er det gjerne hele frukten.

Solsikkeolje

Solsikken dyrkes også  for oljeproduksjon. Fra fruktene kan man presse solsikkeolje, en blekgul, tyntflytende, mild og feit olje som tørker inn hvis den befinner seg i kontakt med luft. Den har behagelig smak og er løselig i eter og alkohol. Kjemisk sett består den av olein, palmitin, stearin og linolein. Oljen brukes som matolje (kaldpresset) og til lakk og såpe (varmpresset).
Det som gjenstår når oljen er presset ut av fruktene, brukes som dyrefôr.
Klassisk tibetansk

Klassisk tibetansk var språket i tibetanske tekster som ble skrevet etter den gammeltibetanske periode. Klassisk tibetansk ble brukt fra det 10. århundre til det 12. århundre, og refererer spesielt til språket i tidlige kanoniske tekster som ble oversatt fra andre språk, spesielt sanskrit. Fonologien i klassisk tibetansk er stort sett identisk med klassisk tibetansk, men grammatikken varierer mye avhengig av forfatterens periode og geografiske opprinnelse.
APCOR

Associação Portuguesa da Cortiça (APCOR) er en sammenslutning for den portugisiske korkindustrien, en industri hvor landet tradisjonelt har vært store. Foreningen ble stiftet i 1956, og fungerer i Portugal som en nasjonal arbeidsgiverforening for næringen. 
APCORs formål er å fremme kork som et godt råmateriale og ulike produkter basert på dette.
Oligoneuriidae

Utseende

Middelsstore, forholdsvis tettbygde døgnfluer med sterkt redusert vinge-årenett (Oligonura betyr få-året). De vanlig vingeårene finnes på vingeknoppene til nymfen, men er sterkt redusert hos det voksne insektet. Kroppen er nokså jevnbred, gjerne gulbrun. Forvingen er trekantet, ganske tynn, med fem lengdeårer, men bare med noen få tverr-årer som forbinder de tre fremste lengdeårene. Den bakerste åren spalter av to korte skrå-årer mot vimgens bakkant. Bakvingen er forholdsvis stor, med fire lengde-årer, uten tverr-årer. Bakkroppen har tre haletråder som er omtrent så lange som resten av bakkroppen. Nymfene er kraftige og litt flate, de kjennes lettest på at hodet er bredt og skovlformet, og at beina er svært kraftige. Hodet er flatt utvidet, forkanten skovlaktig, fasettøynene, som sitter nær bakkanten, er forholdsvis små og nesten trekantede. Antennene er forholdsvis lange. Beina er temmelig korte og svært kraftige. Trakégjellene er bladformede. De tre haletrådene er løedt med lange hår, og knapt så lange som halve bakkroppens lengde.

Levevis

Disse døgnfluene lever mest i store, klare elver. De voksne insektene kan ha svære massesverminger, og utmerker seg ved rask flukt sammenlignet med andre døgnfluer.
Andreas Holmsen

Biografi

Andreas Holmsen var en pioner innen lokal- og regionalhistorie og agrarhistorie hvor han brakte forskningen opp på internasjonalt nivå, inspirert av blant annet Marc Bloch. Holmsens viktigste norske læremestere var Edvard Bull d.e. og Asgaut Steinnes. 
Mens tidligere historikere hadde analysert eldre historie med utgangspunkt i politikk og samfunnseliten, tok Holmsen utgangspunkt i økonomiske forhold (jordbruk, driftsformer, bosetning og eiendomsforhold). Innsikter i agrarøkonomiens utvikling ble brukt til å analysere skattenivå og lokale eliter, slik at politikk på samfunnets topplan kunne forstås som utslag av demografi og økonomi. Denne materialistiske «nedenfra-og-opp» modellen hadde mange likhetstrekk med den samtidige franske Annales-historieforskningen som var i ferd med revolusjonere historieforskningen om Middelalderen. 
Holmsens hovedinnsats var hans lokalhistoriske studier for å kaste lys over rikshistorien og å se lokalhistorien i sammenheng med rikshistorien. Som initiativtager til Det nordiske ødegårdsprosjektet på 1970-tallet anvendte han agrarhistoriske metoder til å framskaffe ny viten om graden av avfolkning i senmiddelalderen. Prosjektet brukte den retrospektive metode for å kartlegge eiendomsforhold i tiden forut for de eldste bevarte skriftlige kilder, en metode han hadde presentert teoretisk i 1941. Datering av norske gårdsnavn var en viktig metode som sto sentralt i Holmsens forskning.     
Holmsens bok Norges historie Fra de eldste tider til 1660 var så solid og nyskapende at den holdt seg som innføringsbok i Norgeshistorie på universitetsnivå i 60 år. Boka forklarte vikingtidens ekspansjon og politikk som et utslag av demografiske forhold. 
Holmsen ble cand.philol. i 1931, lektor ved høyere skoler i Oslo og Aker fra  1932 til  1933. Han var  assistent ved Institutt for sammenlignende kulturforskning fra 1933 til 1934 og ble her vitenskapelig medarbeider fra 1943. Andreas Holmsen var konsulent i historie ved Sosialøkonomisk institutt ved UiO 1934 til 1940 da han ble professor i historie 1955-1975. Fra 1947 til 1962 var han leder for granskingsprosjektet Garden i norsk samfunnshistorie og ledet Det nordiske ødegårdsprosjektet fra starten i 1968 og frem til 1971. Han ble pensjonist i 1975. 
Holmsen giftet seg i 1961 med etnologen Rigmor Frimannslund Holmsen.
Luisa Schulze

Klubb

Hubinger begynte håndballkarrieren i sin lokale klubb Aufbau Altenburg og har siden 2006 spilt for Leipzig.

Landslag

Hubinger fikk sin debut på det tyske landslaget den 21. april 2011 mot Spania. Samme året fikk hun sin mesterskapsdebut under Håndball-VM 2011.
Etter to års opphold på landslaget ble Schulze tatt ut igjen foran Håndball-EM 2014 og hadde før Håndball-VM 2015 spilt 48 kamper og scoret 47 mål for landslaget.
4-stjerners middag

Konsept

Kjendiser fordeles på lag der hvert lag består av fire deltakere. Målet er å lage en perfekt kveld for de tre gjestene og samle flest mulig poeng i konkurransen om å bli ukens vert. Verten kjøper inn mat, tilbereder, pynter opp og serverer gjestene en treretters i løpet av kvelden. I tillegg kommer ett underholdningsinnslag, gjerne i regi av verten selv. En profesjonell kokk (Ole Martin Alfsen) kommer med tips og kommentarer fra sidelinjen. I tillegg kommer Anders Hatlo med ironiske kommentarer underveis, presumptivt til glede for seerne. Åtte av vinnerne fra hvert lag med høyest poengsum konkurrerer til slutt i en direktesendt finale.

Anklage om plagiat og rettssak

Serien hadde mange likhetstrekk med TV3s Klokka åtte hos meg (fra 2010 kjent som Celebert selskap). Den store likheten gjorde at TV3 og britiske ITV saksøkte TVNorge for plagiat. Anklagene gikk konkret ut på at TV3 mente TVNorge drev med krenkelse av åndsverk, ulovlig etterligning og urimelig opptreden i forbindelse med sin serie. 
TV3 vant imidlertid ikke frem med sine anklager. Oslo tingrett gav TVNorge full støtte og TV3 og ITV måtte betale saksomkostninger på over to millioner til TVNorge og produksjonsselskapet Monster. Retten poengterte også med at TV3 med vilje endret sitt program til å ligne mer på TVNorges, og konstaterer: «At TV3 i sesong 2 la programmet tettere opp til 4-stjerners middag kan TVNorge etter rettens vurdering ikke holdes ansvarlig for». I tillegg til nederlaget i Norge hadde TV3 og produksjonsselskapet tapt den tilsvarende saken i Danmark.
Begge seriene er norske versjoner av den britiske Come Dine with Me, men TV3 opprinnelige versjon er mere tro med dets britiske opphav.
Talavera aperta

Utseende

Talavera aperta er sammen med de andre artene i denne slekten, forholdsvis små edderkopper og mange er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
Kroppen er todelt i en bakkropp (abdomen) og en forkropp (prosoma eller cephalothorax). Hodet har åtte øyne, to uvanlig store midt foran, og to litt mindre på hver side. De resterende fire øynene er plassert på siden av hodet. Hoppeedderkoppene skiller seg ut ved at de har evnen til i en viss grad å fokusere blikket.
Sportsvogns-VM

Sportsvogns-VM eller World Sportscar Championship var verdensmesterskapet for sportsvognsracing arrangert av FIA fra 1953 til 1992.
Mesterskapet utviklet seg fra en liten samling av de viktigste løpene innen sportsvogns-, utholdenhets- og landeveisracing i Europa og Nord-Amerika med dusinvis av gentlemanførere på griden, til et profesjonelt racingmesterskap som verdens største bilprodusenter brukte millioner av dollar per år på. Det offisielle navnet på mesterskapet forandret seg over årene, men det har hovedsakelig vært kjent som World Sportscar Championship, eller Sportsvogn-VM på norsk, siden den første sesongen i 1953. Sportsvogns-VM var det ene av de to store verdensmesterskapene innen baneracing, med Formel 1-verdensmesterskapet som det andre.
I 2012 ble et verdensmesterskap for sportsvognsracing på nytt etablert med World Endurance Championship.
Chaim Weizmann

Bakgrunn

Chaim Weizmann var sønn av en trehandler. Etter cheder og gymnasium studerte Weizmann fra 1892 kjemi ved Technische Hochschule i Darmstadt og fra 1894 ved universitetet i Berlin. I 1897 dro han til Freiburg im Üchtland i Sveits, han han tok doktorgraden i 1899, summa cum laude.

Karriere

Fra 1901 arbeidet han som dosent i biokjemi ved universitetet i Genève og fra 1904 som professor ved universitetet i Manchester.
I 1910 ble han britisk statsborger, og arbeidet som direktør for et militært laboratorium fra 1916 til 1919. Han utviklet en ny syntese for aceton, som var viktig for fremstillingen av sprengstoffet TNT, og tok noen patenter.
Under sitt studium ble han kjent med Theodor Herzls bok Der Judenstaat, og begynte å interessere seg for sionismen. Ved siden av hans karrière som kjemiker spilte det sionistiske engasjementet tidlig en viktig rolle i hans liv, og han arbeidet gjennom mange år for å vinne europeiske land for idéen om en jødisk stat. 
Han ble president for den jødiske verdenskongressen i 1920, og beholdt dette vervet med et avbrudd mellom 1931 og 1935 til 1946. Da det britiske arbeiderpartiet kom til makten, og inntok en avvisende holdning til sionismen, ble det satt spørsmålstegn ved Weizmanns samarbeid med britene og han ble ikke gjenvalgt som president for verdenskongressen.
Etter annen verdenskrig gikk Weizmann først inn for en deling av Palestina i en jødisk og en arabisk del. 17. mai 1948 ble Weizmann president for det provisoriske statsrådet i Israel, og 16. februar ble han valgt til den nye statens første president. Han ble gjenvalgt i november 1951, men led av alvorlig hjertesykdom og døde året etter.
Kibbutzen Kfar HaNassi er oppkalt etter Weizmann.

Personlig forhold

Weizmann var gift med Vera Weizmann (1881–1968) fra 1906 til sin død i 1952. Paret hadde to sønner. Deres yngste sønn, Michael Weizmann, ble skutt ned og drept over Biscayabukten under Andre verdenskrig da han var pilot for britiske RAF. 
Likudpolitikeren Ezer Weizman (1924–2005), som var israelsk president fra 1993 til 2000, var hans nevø.